Matul il-ġimgħat li għaddew diversi paġni tal-gazzetti imtlew b'aħbarijiet minn Kemmuna: il-battalja bejn dawk li jikru l-umbrelel. għaqdiet ambjentali ħarġu bi proposta dwar il-kontrolli rejali li hemm bżonn isiru fuq Kemmuna: kemm għandhom jirfsu l-art persuni? X'inhu dak in-numru li jkun aħjar li ma jinqabiżx? In-numru jrid ikun stabilit bi ħsieb. Imma jeħtieġ li jkun stabilit. L-idea tal-għaqdiet ambjentali (Nature Trust, Din l-Art Ħelwa u Friends of the Earth) m'hiex oriġinali għax diġa tqegħdet fil-prattika f'diversi postijiet oħra mhux biss fil-postijiet li ġew indikati fil-gazzetti (Blue Lagoon fl-Iżlanda u fir-reġjun pittoresk Taljan Cinque Terre). Il-Bhutan (pajjiż fil-Lvant imbiegħed) jikkontrolla n-numru ta' turisti li jidħlu fil-pajjiż għax hu kinxju li numru esagerati ta' turisti jistgħu jagħmlu ħsara mhux żgħira. Hemm ukoll il-ġzira turistika Latino Amerikana ta' Fernando de Noronha (parti mit-territorju Brażiljan) li kienet tillimita n-numru massimu ta' turisti li jistgħu joqgħodu fuq il-gżira għal 420, u kull wieħed minn dawn kellu jħallas taxxa ambjentali li tiżdied iktar ma jdum! F'Malta ukoll xi żmien ilu kienu ġew introdotti kontrolli fuq in-numru ta' turisti li f'ħin wieħed jistgħu jidħlu fl-Ipoġew ta' Ħal-Saflieni kif ukoll in-numru massimu li setgħu jidħlu matul il-ġurnata. Dan kien sar għax kien ġie stabilit li biex dan is-sit arkejolġiku jkun protett aħjar kellhom ikun hemm kontrolli tal-mikro-klima. Dan fil-fatt sar billi kien ġie identifikat in-numru massimu ta' 80 persuna li setgħu jidħlu f'ġurnata fl-Ipoġew. L-istess jista' jsir dwar il-gżira ta' Kemmuna. Tista' tiġi protetta billi jkunu limitati n-numri ta' persuni li jistgħu jinżlu l-art. Dan ikun pass tajjeb li jagħmel il-ġid, lill-Kemmuna, naturalment mhux lil dawk li jikru l-umbrellel!
Kemmuna: mhux dwar l-umbrelel